## El Consell aprova dos convenis d’investigació amb la Universitat Politècnica de València per a tractaments silvícoles i control de plagues

*** La Generalitat aportarà 10.000 euros per a la investigació de tractaments silvícoles i 90.000 euros per al control de plagues**

El Consell ha autoritzat dos convenis de col·laboració amb la Universitat Politècnica de València (UPV) per un total de 100.000 euros. El primer, per a finançar un projecte d’investigació i experimentació de nous mètodes de control ecològics de plagues forestals de la Comunitat Valenciana.

Mitjançant este conveni, al qual la Vicepresidència Segona aporta 90.000 euros, la UPV durà a terme un projecte d’investigació i experimentació que permeta desenrotllar nous mètodes ecològics de control de plagues forestals a través de l’ús de semioquímics i agents de control microbiològics, així com la seua transferència i difusió.

El pla d’actuació preveu dos línies d’actuació, una sobre el *Tomicus* que actua en els pins i una altra contra la processionària del pi.

Pel que fa al segon dels convenis, la Generalitat concedix una ajuda de 10.000 euros per a la investigació de tractaments silvícoles en parcel·les forestals. En concret, el projecte d’investigació se centra en tres conjunts de parcel·les d’experimentació destinades a l’espècie dominant en la Comunitat Valenciana, *Pinus halepensis Mill,* de tres edats diferents, per a assajar diferents tipus de tractament.

La Generalitat i la Universitat Politècnica de València van firmar un conveni marc en 2022 a fi de donar suport i fomentar activitats de desenrotllament i investigació en este àmbit.

Cal recordar que la Vicepresidència Segona de Recuperació, Medi Ambient, Infraestructures i Territori té les competències en matèria d’espais naturals protegits i biodiversitat, Xarxa Natura 2000, gestió forestal sostenible i vies pecuàries, caça i pesca esportives, gestió de parcs naturals i avaluació ambiental estratègica.

Per la seua banda, la Universitat Politècnica de València és una entitat de dret públic que desenrotlla activitats de formació, investigació i transferència de coneixement, interessada a col·laborar amb els sectors socioeconòmics públics i privats per a assegurar la innovació i la modernització de l’entorn socioeconòmic.

Fecha: 26/11/2025